b'\n_START_ARTICLE_\nCarabassa\n_START_PARAGRAPH_\nLa carabassa (o carbassa) \xc3\xa9s el fruit de les diferents esp\xc3\xa8cies del g\xc3\xa8nere Cucurbita, una planta herb\xc3\xa0cia anual ori\xc3\xbcnda d\'Am\xc3\xa8rica. En l\'actualitat \xc3\xa9s tamb\xc3\xa9 conreada extensament en tota Europa._NEWLINE_\xc3\x89s una planta reptant que pot arribar a 10 m de llargada, dioica, de tiges acanalades i d\'aspecte aspre, fulles pubescents, lobulades. Les grans flors grogues s\xc3\xb3n unisexuals; les masculines tenen els estams soldats en forma de pilar i en ambd\xc3\xb3s sexes el calze est\xc3\xa0 unit a la corol\xc2\xb7la. _NEWLINE_Els fruits varien molt en grand\xc3\xa0ria, de gaireb\xc3\xa9 globulars fins a oblongs o ovoides. La pell \xc3\xa9s llisa i dura i tamb\xc3\xa9 varia en color. _NEWLINE_Les carabasses d\'estiu s\xc3\xb3n varietats de Cucurbita pepo. Si es cullen immadures, es consumeixen com a carabassons encara que es poden deixar madurar en la planta com les d\'hivern. Actualment existeixen varietats h\xc3\xadbrides dites de pinet que no s\xc3\xb3n corredores i, per tant, no els cal tant d\'espai per a cr\xc3\xa9ixer i desenvolupar-se. Aquestes varietats s\xc3\xb3n \xc3\xb2ptimes per a fer collita de flor de carabass\xc3\xb3 o badoc, molt apreciada en la cuina actual._NEWLINE_No obstant aix\xc3\xb2, les varietats d\'hivern C. maxima i C. moschata no es consumeixen verdes. Hi ha un munt de varietats de diferents colors i grand\xc3\xa0ries; les m\xc3\xa9s grans arriben a pesar entre 100 kg a 300 kg. Encara que \xc3\xa9s dif\xc3\xadcil de mantenir les varietats pures quan es conreen juntes, la veritable esp\xc3\xa8cie C. pepo no s\'hibrida mai amb C. maxima, la "carabassa confitera" de la qual s\'elabora el cabell d\'\xc3\xa0ngel. Aquesta varietat, m\xc3\xa9s dol\xc3\xa7a i sucosa que la resta, quan \xc3\xa9s madura posseeix una pell de color taronja, rugosa, gruixuda i molt consistent, per la qual cosa es pot conservar molt de temps; \xc3\xa9s la t\xc3\xadpica carabassa de Tots Sants._NEWLINE_La carabassa \xc3\xa9s rica en minerals, sobretot potassi, vitamina C i \xc3\x9f-carot\xc3\xa8.\n_START_SECTION_\nHist\xc3\xb2ria\n_START_PARAGRAPH_\nLa conquesta d\xe2\x80\x99Am\xc3\xa8rica va portar a Catalunya moltes varietats de carabasses. Es tractava d\xe2\x80\x99un ingredient molt preuat a la cuina catalana de principis del segle XVIII, tant pel sabor com per la textura i el color. Se n\xe2\x80\x99empraven diferents tipus en funci\xc3\xb3 del plat que es volgu\xc3\xa9s preparar. El m\xc3\xa9s com\xc3\xba eren les sopes, b\xc3\xa9 en crema o acompanyades d\xe2\x80\x99altres ingredients, com ara cebes o arr\xc3\xb2s. La carabassa tamb\xc3\xa9 era la base principal d\xe2\x80\x99alguns dol\xc3\xa7os.'